شەفەق
نیوز/ لیوا روکن بەختیار محمد سکرتێر گشتی وەزارەت پێشمەرگە، ئمڕوو پەنجشەممە، ئاشکرای
باوەت یاداشت لەیەکڕەسینەوە لەناوبەین وەزارەتەگەی و وەزارەت وەرگری ئەمریکا کرد، ئەوەیش
وە ئامادەبوین سەرۆک هەرێم کوردستان و سەرۆک حکومەت هەرێم کوردستان و وەرپرس و پەرلەمانتارەیلیگ
و فەرماندەیلیگ سەربازی لە هەردوگ لایەنەگە.
سکرتێر
گشتی وەزارەت پێشمەرگە لە کۆنگرەیگ رووژنامەوانی لە سلێمانی و ئاژانس شەفەق نیوز ئامادەی
بوی وت: ئەو یاداشتە ک دویەکە ناوبەین وەزارەت پیشمەرگە و وەزارەت وەرگری ئەمریکا واژوو
کریا، یاداشتیگ یا رێککەفتن نوویگ نەوی، باوجی نووەکردن ئەو یاداشت کۆنە بوی ک لە ساڵ
٢٠١٦ واژوو کریا، و دیاری کرد ک ئەرا هاوکاری و هەماهەنگی هاوبەش ناوبەین هیزەیل هاوپەیمان
ناودەوڵەتی وە سەرپەرشتی ئەمریکا و هیزەیل عراق و پیشمەرگە بوی، و وەئاگاداری حکومەت
عراق کریایە.
دیاری
کرد ک یاداشتەگە باس پابەندی ناوبەین هەردوگ لایەنەگە کەێد ئەرا رەسین وە ئاست بەرزیگ
لە هەماهەنگی ناوبەینیان، وبەشیگی پەیوەندی وە لایەن ئەمریکی دیرێد ک باس دابینکردن
چەک و عەتاد و پاڵپشتیکردن دارایی ئەرا هیزەیل پیشمەرگە کەێد، وەگەرد پیشکەشکردن ئەزموون
سەربازی وە پیشمەرگە.
لە باوەت
پابەندیەیل وەزارەت پیشمەرگە، لیوا محمد ئویشێد: ئەوەیش باس ڕێکخستن هیزەیل پیشمەرگە
و پابەندی وە هەماهەنگی ناوبەین گشت لاینەیل هاوپەیمان ناودەوڵەتی کەێد، هەمیش پابەندی
وە راهینان خوازیاگ و ڕێکخستن کارەیل ئیداری ئەرا گشت هیزەیل پیشمەرگە.
وتیش:
جیاوازی ناوبەین یاداشت کۆنەگە ونووەگە تەنیا ها ماوەی واژووکردن یاداشتەگە، ک وەرجەیە
ئەرا یەک ساڵ بوی، و ئیرنگە ماوەگەی زیاترەو بوی.
سکرتێر
گشتی وەزارەت پێشمەرگە وتیش: رێککەفتنەگە پابەند گشت هیزەیل عراقی و پیشمەرگەیش و هیزەیل
فیدراڵی وە هەماهەنگی و هاوکاری هاوبەش  لەناو
خوەیان لەیەکلا کەێد، و لەلاییگتر وەگەرد هیزەیل هاوپەیمان ناودەوڵەتی.
لیوا
بەختیار محمد هەمیش دیاری کرد ک یاداشتەگە هەمیش باس کارکردن ئەرا هشکەوکردن سەرچەوەیل
تیرۆر کەێد، و تایبەت سەرچەوەیل داراییان، وتیش؛ دەزگایل هەواڵگری هیزەیل پیشمەرگە
لە هەرێم کوردستان لەناو نووڕینیگ هاوبەش لەناو هیزەیل عراق و هاوپەیمان ناودەوڵەتی
کار کەن، باوجی ئیمە نووڕینیگ گشتی خوازیمن، ک نووڕین هاوپەیمان ناودەوڵەتی وەشیوەی
گشتی بگرێدەو.
لەباوەت
هەماهەنگی ناوبەین هیزەیل فیدراڵی و هیزەیل پیشمەرگە لە ناوچە دابڕیایەیل، لیوا روکن
بەختیار دووپات کرد ک یاداشتەگە باس پابەندی هیزەیل عراقی وە هەماهەنگی لە وەڕیەوبەردن
باوەت ئەمنی لە ناوچەیل دابڕیای و گشت ناوچەیل عراق، وتیش؛ وەزارەت پیشمەرگە گشت پابەندیەیلی
وە دابینکردن دوو لیوای هاوبەش ئەرا وەڕیەوبردن باوەت ئەمنی لە ناوچەیل دابڕیای تەواو
کرد، و ئەوەگ مەنیە خوەی تەرخانکردن سپۆنسەر داراییە ئەرا ئەو دوو لیوا لەلایەن وەزارەت
دارایی فیدراڵ.
